冯时行
送杨元老召赴阙
群心周道直，万国舜门开。
咫尺清虚地，精微择异材。
光辉生锦里，合沓上兰台。
霄汉横高翥，风云接大来。
龟龙纷秘奥，奎壁焕昭回。
碧海浮城阙，丹梯近斗魁。
由来升密勿，此地实胚胎。
早晚龙渊跃，从容衮职陪。
斯文归黼藻，吾道久尘埃。
汉武威怀远，周宣正化恢。
治源先简俭，国本厚封培。
造藤心终启，前筹力竟回。
正宜须弼亮，岂独藉淹该。
畴昔先登际，声名亦壮哉。
追风先蹙踏，戢翼更徘徊。
巨宝应难价，殊姿肯自媒。
中天县日月，万里忽风雷。
戮力铭锺鼎，余波及草莱。
故人元勃窣，晚节更摧颓。
料想怜枯肺，吹嘘助酒杯。